נוקיה N97

נוקיה N97 (Nokia N97) הוא סמארטפון שפותח ויוצר על ידי נוקיה כחלק מ"סדרת N" (Nokia Nseries) שהייתה נחשבת לסדרת הדגל של החברה בין השנים 2005–2010. המכשיר הוכרז ב-2 בדצמבר 2008 ויצא לאור ביוני 2009. המכשיר מבוסס על מערכת ההפעלה S60v5 של סימביאן, והוא מכשיר הסימביאן השני של נוקיה בעל מסך מגע (הראשון היה דגם ה-5800 XpressMusic).<ref></ref> עיצוב המכשיר הושפע מדגם ה-N79 וכן מה-N96 שקדם לו, ואחת מתכונותיו הבולטות היא מקלדת QWERTY מלאה נשלפת שמטרתה הייתה להקל על המשתמש להקליד הודעות ולגלוש באינטרנט.

המכשיר מותג כמכשיר הדגל של נוקיה בתקופה בה סמארטפונים בעלי מסך מגע החלו להיכנס לשוק ביתר שאת, ולאחר ההכרזה הפך להיות אחד המכשירים המצופים ביותר של אותה השנה ואף מותג בתור "המכשיר שיהרוג את האייפון". לאחר יציאתו, ולמרות נתוני מכירות גבוהים, זכה המכשיר לשלל ביקורות שליליות עד כדי כך שבתעשייה כינו אותו כ"אסון" וכאחד מהגורמים שתרמו לירידת קרנה של נוקיה בשוק הסלולר.<ref></ref> ב-2010, אחד מבכירי נוקיה כינה את המכשיר "כישלון חרוץ".<ref></ref>

למכשיר יצאה גרסה נוספת, קטנה וזולה יותר, בשם Nokia N97 Mini.<ref></ref>

== תכונות ==
תמונה שצולמה באמצעות המכשיר
זהו מכשיר דור 3.5 התומך בתדרי HSDPA. בדומה לקודמו ה-5800 XpressMusic, המכשיר הוא בעל מסך מגע רזיסטיבי. המסך הוא בגודל 3.5 אינץ' וברזולוציה של 360x640 פיקסלים. מתחת למסך מצויה מקלדת QWERTY נשלפת שמטרתה הייתה להקל על המשתמש להקליד הודעות ולגלוש באינטרנט וכן לנווט בתפריטים עם ג'ויסטיק הכולל מקש בחירה, דומה למה שהוצגו בטלפונים הקודמים של נוקיה, המצויים בצד המקלדת.

נפח האכסון הפנימי של המכשיר הוא 32GB, וניתן להרחיבו על ידי כרטיס זיכרון microSD בנפח של עד 16GB.

למכשיר יש מצלמה דיגיטלית עם עדשת f/2.8 תוצרת קארל צייס (Carl Zeiss). המצלמה תומכת בצילום סטילס ברזולוציה של עד 5 מגה פיקסל ובצילום וידאו ברזולוציה של 800x480 פיקסל ובקצב פריימים של 30fps. כמו כן למכשיר יש מצלמה קדמית (מצלמת סלפי) לצילום וידאו בלבד ברזולוציה של 640x480 וקצב פריימים של 15fps.

במכשיר יש מקלט רדיו מובנה התומך בטכנולוגיית RDS המאפשרת הצגת מידע על תחנת הרדיו המשודרת בכל רגע נתון, ומשדר רדיו FM שמאפשר לשדר שירים מנגן המוזיקה המובנה כך שייקלטו במכשירי רדיו סמוכים בטווח של עד 10 מ'.

כמו כן יש במכשיר מקלט GPS המאפשר שימוש באפליקציות מבוססות מיקום כמו גוגל מפות או Waze (שיצאה עבור סימביאן בסמוך להשקת המכשיר בישראל), קישוריות Wi-Fi, דפדפן אינטרנט מובנה וגישה לחנות האפליקציות של נוקיה (Ovi Store).

המכשיר יכול להתממשק עם מקלט הטלוויזיה SU-33W של נוקיה ובכך לצפות בשידורי טלוויזיה דרך המכשיר.<ref></ref>

== יציאה לאור ==
המכשיר יצא לאור לשוק האמריקני כ"ספינת הדגל" של נוקיה ב-9 ביוני 2009 וברחבי העולם ב-26 ביוני.<ref></ref> שלושה חודשים מאוחר יותר, בספטמבר 2009, דווח כי נמכרו יותר מ-2 מיליון יחידות של המכשיר.<ref></ref> המכשיר שווק עם גרסאות ניסיון של האפליקציות QuickOffice, Adobe Reader, Boingo, Joikuspot ו־Ovi Maps.

באגים במערכת ההפעלה של המכשיר גררו עימהם ביקורת שלילית וכתוצאה מכך שחררה נוקיה עדכון למערכת ההפעלה באוקטובר 2009. בין הבעיות שתוקנו היה גם מנגנון הגלילה הקינטי של מסך המגע.

באוקטובר 2009 הוציאה נוקיה לשוק את מכשיר ה-N97 Mini כגרסה קטנה וזולה יותר של המכשיר. הדגם הזה התקבל בצורה מעט יותר חיובית מאשר ה-N97 הרגיל.<ref></ref><ref></ref>

== ביקורת ==
המכשיר זכה לביקורות שליליות. חלק מהביקורות נגעו לכמות הקטנה (ביחס לטלפונים מתחרים) של זיכרון RAM, שהוא בנפח של 128MB. נטען כי לאחר הדלקת המכשיר נותרו רק 50MB פנויים בזיכרון ה־RAM והדבר גרם להאטה משמעותית בביצועי הטלפון ולסגירה כפויה של אפליקציות על מנת לשמור על מקום פנוי. בנוסף לכך, למרות שנפח האכסון הפנימי של המכשיר הוא 32GB, רוב האפליקציות הותקנו על מחיצת מערכת ההפעלה של המכשיר שהותירה את המשתמש עם פחות מ-50MB פנויים וכתוצאה מכך המשתמש היה נדרש לנקות קבצים זמניים באופן תדיר על מנת להמשיך ולהשתמש באפליקציות, או להתקין אחרות. דגם ה-N97 מיני פתר את הבעיה בכך ש"שחרר" חלק מנפח האכסון כך שיותר מ-250MB יהיו זמינים. בנוסף לכך, באחד מעדכוני הקושחה שיצאו למכשיר, שיפרה נוקיה את אלגוריתם מיפוי הזיכרון כך שאפליקציות ישתמשו בפחות RAM ובכך להקל את העומס על המכשיר.<ref></ref>

בעיות נוספות שהתגלו במכשיר כללו בעיות קליטה שהתאפיינו באות סלולרי נמוך גם ביחס למכשיר אחר שהוצב לצד ה-N97 באותו המקום, בעיות בחיישן ה-GPS שגרמו לכך שהמכשיר "הלך לאיבוד" ולא הצליח לזהות את המיקום הנוכחי ובכך הפכו אפליקציות מבוססות מיקום ללא שמישות, ובעיות בכיסוי הפלסטיק שנועד להגן על עדשת המצלמה מפני שריטות ואבק ובפועל גרם לשריטות על העדשה.<ref></ref>

ממשק המשתמש של מערכת ההפעלה זכה אף הוא לביקורת שלילית על היותו לא אינטואיטיבי ולא עקבי - חלק מהאפשרויות בתפריטים דרשו מהמשתמש ללחוץ עליהן פעמיים על מנת להפעילן.<ref></ref> בביקורת שנכתבה עליו באתר ynet נטען כי ממשק המשתמש של הסימביאן "אינו בשל" למסך מגע.

אנסי וניוקי, אחד מבכירי השיווק והמכירות של נוקיה, טען לימים כי בקרת האיכות של תוכנת המכשיר הייתה "בעייתית" והודה כי היא הייתה "אכזבה גדולה בתחום חוויית האיכות לכל לקוחותינו". עם זאת הוא טען כי הבעיות עשויות להפתר באמצעות עדכוני מערכת.<ref></ref> בלוגר הסלולר סטיב ליכטפילד מהבלוג "All About Symbian" כתב בפוסט שפרסם ב-2011 כי ה-N97 היה "המכשיר שהיה אמור לשלוט על העולם - היה בו, תרתי משמע, כמעט הכל, ובכל זאת הוא הפך למכשיר היחיד שנוקיה היתה, תרתי משמע, צריכה להתנצל עליו בפומבי. המכשיר שהפך לאבן הריחיים סביב צווארה".<ref></ref>

למרות הביקורות, נתוני המכירות של המכשיר היו טובים.<ref></ref> עם זאת המיתוג שלו בתור "המכשיר שיהרוג את האייפון" פגע במוניטין של נוקיה כיצרנית סמארטפונים.<ref></ref>

== נוקיה N97 מיני ==
דגם ה-N97 מיני היה הגרסה המוקטנת והזולה יותר של ה-N97. הטלפון יצא לאור באוקטובר 2009. הטלפון הציג מסך קטן יותר משל ה-N97 הרגיל (3.2 אינץ'), נפח אכסון פנימי של 8GB, וסוללה בקיבולת קטנה יותר. המכשיר מגיע עם הגרסה המעודכנת של מערכת ההפעלה, כולל תיקוני הבאגים שצוינו לעיל.<ref></ref>

המקלדת של המכשיר עוצבה מחדש כך שתכלול רווח גדול יותר בין מקש למקש, מקשים גבוהים יותר על מנת לשפר את תחושת הלחיצה, ועל מנת לייעל את המקום הוחלף הג'ויסטיק שהיה בצידי המקלדת הקודמת במקשי חצים.<ref></ref><ref></ref>
{| class="wikitable"
!
!ה-N97 המקורי
!N97 מיני
|-
|מידות
|117.2 מ"מ אורך × 55.3 מ"מ רוחב × 15.9 מ"מ עובי
|113 מ"מ אורך × 52.5 מ"מ רוחב × 14.2 מ"מ
|-
|משקל
|150 גרם
|138 גרם
|-
|גודל מסך (640×360 px)
|3.5 אינץ'
|3.2 אינץ'
|-
|נפח אכסון
|32 GB
|8 GB
|-
|כמות אכסון השמורה לאפליקציות
|256 MB (בערך 73MB זמינים למשתמש)
|512 MB (בערך 277MB זמינים למשתמש)
|-
|משדר FM
|זמין
|לא זמין
|-
|סוללה
|BP-4L 3.7 V 1500 mAh
|BL-4D 3.7 V 1200 mAh
|-
|זמן דיבור (רשת דור שני - GSM)
|9.5 שעות
|7.1 שעות
|-
|זמן דיבור (רשת דור שני - WCDMA)
|6.0 שעות
|4.0 שעות
|-
|זמן המתנה (רשת דור שני - GSM)
|18 ימים
|13 ימים
|-
|זמן המתנה (רשת דור שני - WCDMA)
|17 ימים
|13 ימים
|-
|גרסת דפדפן לאחר עדכון קושחה
|נמוכה מ-7.3
|7.3
|}

==קישורים חיצוניים==

*[https://web.archive.org/web/20081204004321/http://www.nokia.com/A41445512 סרטון הדגמה של ה-N97]
*[https://web.archive.org/web/20090824034059/http://events.nokia.com/nokiaworld08/assets/pdf/Data_Sheet_Nokia%20N97.pdf גיליון הנתונים של ה-N97]
*[https://web.archive.org/web/20140328150954/http://www.nokian97forum.com/ האתר הרשמי של המכשיר]
*[https://web.archive.org/web/20081210113857/http://www.forum.nokia.com/devices/N97 מפרט טכני של המכשיר] בפורום הרשמי של נוקיה
*[https://web.archive.org/web/20101017084327/http://gadgetstress.com/2010/09/the-stress-test-of-nokia-n97/ בוחן ביצועים של המכשיר]
*[https://www.geektime.co.il/nokia_n97_review/ נוקיה N97: קרוב, אבל לא], ביקורת באתר גיקטיים
* 

==הערות שוליים==

קטגוריה:מכשירים שהושקו ב-2009
קטגוריה:טלפונים סלולריים של נוקיה